UDHËZIM I PËRBASHKËT

Nr. 3, datë 16.4.2024

PËR PËRCAKTIMIN E RREGULLAVE TË HOLLËSISHME PËR KRITERET, PROCEDURËN DHE MËNYRËN E BASHKËPUNIMIT DHE MBËSHTETJES SË PËRMBARUESVE GJYQËSORË SHTETËRORË NGA POLICIA E SHTETIT

Në mbështetje të nenit 102, pika 4 të Kushtetutës dhe të nenit 42, pika 3 të ligjit nr. 8/2023, “Për organizimin dhe funksionimin e Shërbimit Përmbarimor Gjyqësor Shtetëror”, ministri i Brendshëm dhe ministri i Drejtësisë,

UDHËZOJNË:

I. QËLLIMI

1. Ky udhëzim ka për qëllim:

a) përcaktimin e kritereve dhe rregullave të zbatueshme procedurale, mbi bazën e të cilave kërkohet dhe jepet mbështetja nga strukturat e Policisë së Shtetit për përmbaruesit gjyqësorë shtetërorë, në ndihmë të përmbushjes së shërbimit publik për kryerjen e veprimeve procedurale në realizimin e një procesi përmbarimor;

b) përcaktimin e mënyrës së bashkëpunimit dhe mbështetjes së përmbaruesve gjyqësorë shtetërorë nga Policia e Shtetit, para, gjatë dhe pas kryerjes së veprimeve përmbarimore përkatëse. 
II. KRITERET DHE PROCEDURA QË NDIQET NGA PËRMBARUESIT GJYQËSORË SHTETËRORË PËR BASHKËPUNIMIN ME POLICINË E SHTETIT

1. Nevoja për ndihmë, prezencë dhe mbështetje nga Policia e Shtetit është e domosdoshme në rastet kur, përmbaruesi gjyqësor shtetëror çmon të arsyeshme se veprimet procedurale përmbarimore nuk mund të kryhen pa mbështetjen, ndihmën dhe prezencën e Policisë së Shtetit, pasi ekzekutimi i tyre paraqet rrezik për jetën, shëndetin dhe dinjitetin e:

a) përmbaruesit gjyqësor shtetëror; 

b) personave të tjerë që do të asistojnë dhe janë të pranishëm gjatë ekzekutimit;

c) kreditorit apo debitorit. 

2. Përmbaruesi gjyqësor shtetëror kryen dhe argumenton vlerësimin e nevojës për mbështetje nga strukturat e Policisë së Shtetit gjatë kryerjes së veprimit përmbarimor në terren. Ai vlerëson, kur: 

a) mund të cenohet rëndë procesi përmbarimor nga pengesa e debitorit, personit të barazuar me të ose personit të tretë;

b) ekziston një pamundësi për kryerjen e një veprimi përmbarimor konkret dhe të nevojshëm;

c) mund t’i cenohet jeta, morali dhe integriteti shoqëror subjekteve të përcaktuara në pikën 1 të këtij kreu. 

3. Përmbaruesi gjyqësor shtetëror që ka vlerësuar të nevojshme ndihmën, prezencën apo mbështetjen e Policisë së Shtetit, vepron si më poshtë:

a) paraqet kërkesë me shkrim, sipas formatit të miratuar nga Drejtoria e Përgjithshme e Përmbarimit, pranë strukturës përgjegjëse të Policisë së Shtetit (komisariat apo drejtori vendore), që ka në juridiksion vendin ku do të kryhet ekzekutimi, 5 (pesë) ditë përpara datës së përcaktuar për kryerjen e procedurës së ekzekutimit, duke argumentuar në lidhje me rrezikun, vështirësitë, pengesat e hasura apo të mundshme gjatë ekzekutimit, sipas pikave 1 dhe 2 të këtij kreu;

b) në raste emergjence, kur është e nevojshme për të parandaluar rrezikun ndaj jetës, shëndetit ose pronës së përmbaruesit gjyqësor shtetëror, ndihma dhe prania e punonjësve të Policisë së Shtetit mund të kërkohet edhe verbalisht. Në këto raste, përmbaruesi gjyqësor shtetëror i paraqet drejtuesit të strukturës vendore të Policisë së Shtetit ku kryen veprimet përmbarimore, një informacion me shkrim jo më vonë se 2 (dy) ditë nga kalimi i gjendjes së emergjencës. 

4. Kërkesa për mbështetje, prezencë ose ndihmë shoqërohet me dokumentacionin e mëposhtëm:

a) fotokopje të dokumentit të identifikimit të përmbaruesit gjyqësor shtetëror;

b) fotokopje të urdhrit të ekzekutimit të lëshuar nga gjykata dhe për ato raste që nuk lëshohet urdhër, dërgohet fotokopje e titullit ekzekutiv.

5. Kopjet e dokumenteve të mësipërme njehsohen me vulën e zyrës përmbarimore ku ushtron detyrën përmbaruesi gjyqësor shtetëror përkatës.

6. Anulimi, ndryshimi i datës dhe/ose orës së kërkesës për ndihmë, prezencë apo mbështetje nga Policia e Shtetit të përmbaruesit gjyqësor shtetëror, bëhet me njoftim paraprak me shkrim të përmbaruesit gjyqësor shtetëror, i cili i drejtohet strukturës vendore të Policisë së Shtetit ku do të kryhet ekzekutimi dhe për dijeni drejtorit të përgjithshëm të Përmbarimit.

7. Gjatë ushtrimit të veprimtarisë, përmbaruesi gjyqësor shtetëror mund të marrë informacione me interes për strukturat e Policisë së Shtetit, për të cilat ka detyrimin që të ruajë konfidencialitetin e këtyre të dhënave dhe nuk duhet t’ua japë këto informacione të tretëve, përveç rasteve të lejuara në përputhje me nenin 27, të ligjit nr. 8/2023, “Për organizimin dhe funksionimin e Shërbimit Përmbarimor Gjyqësor Shtetëror”. 
III. RREGULLA DHE PROCEDURA QË NDIQET NGA POLICIA E SHTETIT PËR BASHKËPUNIMIN ME PËRMBARUESIT GJYQËSORË SHTETËRORË

1. Në rastet e paraqitjes së kërkesës për mbështetje, prezencë ose ndihmë nga ana e përmbaruesve gjyqësorë shtetërorë, strukturat vendore të Policisë së Shtetit ndjekin rregullat dhe procedurat e mëposhtme:

1.1 Regjistrojnë dhe administrojnë menjëherë kërkesën e dërguar nga përmbaruesi gjyqësor shtetëror;
1.2 Shqyrtojnë kërkesën për mbështetje, prezencë ose ndihmë të përmbaruesit gjyqësorë shtetërorë dhe dokumentet shoqëruese të kërkesës, duke vepruar si më poshtë:

a) në rast të konstatimit të mangësisë në dokumentacionin e paraqitur sipas kreut II të këtij udhëzimi, kërkojnë nga përmbaruesi gjyqësor shtetëror plotësimin e tij sa më shpejt të jetë e mundshme;

b) kryejnë veprime për verifikimin e rrethanave lidhur me rrezikun, vështirësitë apo pengesat aktuale ose të mundshme gjatë procedurave përmbarimore, duke shfrytëzuar informacionet që disponojnë, si dhe mund të realizojnë takime paraprake me përmbaruesit gjyqësorë shtetërorë. 

1.3 Marrin masat e nevojshme për të garantuar dhe ofruar sigurinë fizike të përmbaruesit gjyqësor shtetëror dhe/ose personave që e shoqërojnë atë në ndihmë dhe gjatë kryerjes së veprimit përmbarimor në ditën, orën dhe vendin e caktuar në kërkesën zyrtare, si dhe sigurojnë:  
a) moscenimin e procesit përmbarimor nga pengesat e debitorit, personit të barazuar me të ose personit të tretë; 

b) mbështetjen në terren dhe ofrimin e ndihmës me veprime konkrete përmbaruesit gjyqësor shtetëror;

c) evidentimin e rasteve kur përmbaruesi gjyqësor shtetëror kërcënohet, ose ndaj tij ushtrohet dhunë verbale a fizike;

ç) evidentimin e çdo ndërhyrjeje apo shkelje ligjore që mund të kryhet nga palët, personat që asistojnë apo janë të pranishëm, të cilët nuk janë lejuar nga përmbaruesi gjyqësor shtetëror. 

2. Policia e Shtetit përgjigjet jo më vonë se 3 (tri) ditë nga marrja e kërkesës për mbështetje, prezencë ose ndihmë ndaj përmbaruesit gjyqësor shtetëror, me përjashtim të rasteve kur kërkesa çmohet se paraqet një urgjencë dhe rrezikshmëri të veçantë për jetën dhe shëndetin e përmbaruesit gjyqësor shtetëror. Në këto raste prezenca, ndihma apo mbështetja duhet të jetë e menjëhershme. 

3. Në rastet e pamundësisë funksionale dhe operative të Policisë së Shtetit për shkaqe madhore apo të një rëndësie të veçantë, për të mbështetur, ndihmuar dhe qenë prezent në ditën dhe kohën e kërkuar nga përmbaruesi gjyqësor shtetëror, strukturat e Policisë së Shtetit e njoftojnë atë me shkrim apo me një mjet tjetër komunikimi (të dhënë si mënyrë alternative komunikimi nga përmbaruesi në kërkesën e tij), të paktën 48 (dyzet e tetë) orë para datës dhe orës së caktuar për ekzekutim, duke argumentuar arsyen e mosbashkëpunimit. Në këto raste, strukturat e Policisë së Shtetit i kërkojnë përmbaruesit gjyqësor shtetëror, kur është e mundur, shtyrjen e orës apo datës në të cilën kërkohet mbështetja, prezenca ose ndihma e tyre.

4. Përmbaruesi gjyqësor shtetëror pas kryerjes së veprimit përmbarimor në prezencë të punonjësit të Policisë së Shtetit, përpilon procesverbalin e kryerjes së veprimit përmbarimor, i cili nënshkruhet nga palët prezente dhe punonjësi i Policisë së Shtetit. Një kopje e procesverbalit të vulosur me vulën e përmbaruesit gjyqësor shtetëror i dorëzohet punonjësit të Policisë së Shtetit.

IV. RREGULLA DHE PROCEDURA TË PËRBASHKËTA

1. Nëse përmbaruesi gjyqësor shtetëror konstaton se strukturat e Policisë së Shtetit bëhen pengesë për realizimin e procesit përmbarimor nëpërmjet moszbatimit të parashikimeve të këtij udhëzimi, drejtohet menjëherë në Drejtorinë Vendore të Policisë së Shtetit, duke vënë në dijeni drejtorin e përgjithshëm të Përmbarimit dhe drejtorin e përgjithshëm të Policisë së Shtetit. 

2. Palët në nivel qendror dhe në atë vendor informojnë reciprokisht njëra-tjetrën për situatat problematike që mund të ndodhin apo që shqetësojnë e pengojnë bashkëpunimin, me qëllim evidentimin e tyre dhe marrjen e masave parandaluese/eliminuese, si dhe ekzekutimin e titujve ekzekutivë në përputhje me ligjin. Për këtë qëllim, palët mund të organizojnë dhe zhvillojnë takime të përbashkëta. 
V. DISPOZITA TË FUNDIT

1. Ngarkohen përmbaruesit gjyqësorë shtetërorë, Drejtoria e Përgjithshme e Përmbarimit dhe Policia e Shtetit për zbatimin e këtij udhëzimi. 

Ky udhëzim hyn në fuqi pas botimit në Fletoren Zyrtare.

